Diari Oficial de la Generalitat Valenciana


Sumari del DOGV 7738, del 10-03-2016 (2016/1684)

RESOLUCIÓ de 7 de març de 2016, del president de l'Agència Valenciana del Turisme, per la qual es convoquen les ajudes de l'Agència per a l'exercici 2016, dirigides a la realització a la Comunitat Valenciana d'activitats esportives i culturals d'impacte turístic internacional.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7738

Data del DOGV
:   10-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1684


Data del document
:   07-03-2016

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 7 de març de 2016, del president de l'Agència Valenciana del Turisme, per la qual es convoquen les ajudes de l'Agència per a l'exercici 2016, dirigides a la realització a la Comunitat Valenciana d'activitats esportives i culturals d'impacte turístic internacional. [2016/1684]  
El turisme constitueix un sector estratègic de la Comunitat Valenciana com ho demostra la seua aportació al Producte Interior Brut regional, a la generació d'ocupació, a la diversificació sectorial i a la cohesió territorial.  
Per a contribuir d'assolir aquests objectius i assegurar la competitivitat de la Comunitat Valenciana com a destinació turística de referència, l'Agència Valenciana del Turisme incentiva, en el marc del Pla operatiu i de màrqueting 2016, l'exercici d'activitats esportives i culturals a la Comunitat Valenciana d'impacte internacional i que afavorisquen la generació de fluxos turístics cap a la nostra destinació, contribuint alhora a la creació de producte turístic singular i al posicionament de la nostra destinació en els mercats internacionals.  
Amb aquesta finalitat, en l'annex I de la present resolució s'arrepleguen els programes d'actuació de l'Agència Valenciana del Turisme dirigits a donar suport la realització a la Comunitat Valenciana d'activitats esportives i culturals d'impacte turístic internacional en 2016. Cada programa inclou les activitats a incentivar, el cost subvencionable i la intensitat de les ajudes a atorgar, la documentació específica a aportar amb la sol·licitud d'ajuda, així com els criteris específics de valoració d'aquestes.  
Aquestes ajudes es convoquen en virtut de l'Ordre 34/2014, de 4 de novembre, de la Conselleria d'Economia, Indústria, Turisme i Ocupació, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme.  
En exercici de les facultats assignades pel Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, i vista la proposta formulada a l'efecte per la directora de l'Agència Valenciana del Turisme, i de conformitat amb aquesta, resolc:  
  
Article 1. Objecte  
La present resolució té per objecte convocar les ajudes de l'Agència Valenciana del Turisme per a l'exercici 2016, destinades a promoure la realització a la Comunitat Valenciana d'activitats esportives i culturals d'impacte turístic internacional, que s'emmarquen en els dos programes que es detallen en l'annex I d'aquesta resolució.  
  
Article 2. Marc normatiu  
1. La present convocatòria d'ajudes està subjecta al que estableix el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana (DOCV 1509, 22.03.1991), així com la Llei 38/2003, de 17 de novembre, General de Subvencions (BOE 276, 18.11.2003); el Reial Decret 887/2006, de 21 de juny, pel qual s'aprova el Reglament de la Llei General de Subvencions (BOE 176, 25.07.2006); el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques; l'Ordre 34/2014, de 4 de novembre, de la Conselleria d'Economia, Indústria, Turisme i Ocupació, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme (DOCV 7397, 06.11.2014); i la resta de la normativa vigent aplicable.  
  
2. Conformitat amb la normativa europea sobre ajudes públiques.  
a) Les ajudes convocades per aquesta resolució queden subjectes a les disposicions del Reglament (UE) número 1.407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat a les ajudes de minimis, quedant per tant exemptes de l'obligació de notificació prèvia a la Comissió Europea establida en l'article 108, apartat 3, del Tractat de Funcionament de la Unió Europea, atès que no reuneixen tots els criteris establits en l'article 107.1 del Tractat esmentat, quedant subjectes a les condicions establides en el mencionat Reglament de ajudes de minimis, en els termes establits en l'Ordre 34/2014, de 4 de novembre, de la Conselleria d'Economia, Indústria, Turisme i Ocupació (DOCV 7397, 06.11.2014).  
De conformitat amb el que establix l'esmentat Reglament 1407/2013 de la Comissió, s'exclou d'estes ajudes a les empreses que operen en els sectors exceptuats en el punt 1 del seu article 1. Així mateix, segons el que establix el dit Reglament, les subvencions de la present convocatòria tenen el caràcter d'ajudes transparents. L'import total de les ajudes de minimis concedides per un Estat membre a una única empresa no excedirà de 200.000 euros durant qualsevol període de tres exercicis fiscals (en cas d'empreses que realitzen per compte d'altre operacions de transport de mercaderies per carretera, el límit no excedirà de 100.000 euros). Quant a acumulació, les ajudes de la present convocatòria respectaran les limitacions d'acumulació de l'article 5 de l'esmentat Reglament 1407/2013.  
b) Aquesta convocatòria ha sigut objecte d'informe previ a la Direcció General de Finançament i Fons Europeus de la Conselleria d'Hisenda i Model Econòmic, complint d'aquesta manera amb el que disposa l'article 3, paràgraf 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007).  
  
  
Article 3. Línies pressupostàries  
1. La concessió de les ajudes previstes en la present convocatòria està condicionada a l'existència de crèdit adequat i suficient en el pressupost de l'Agència Valenciana del Turisme per a l'any 2016.  
2. La línia de crèdit i l'import global màxim destinat a les ajudes previstes en la present convocatòria, segons consta en la Llei de pressupostos de la Generalitat per a 2016 amb destinació a l'Agència Valenciana del Turisme, és de 300.000 euros amb càrrec a la línia pressupostària S0000811 «Suport a activitats esportives i culturals d'impacte turístic internacional», del Capítol IV.  
L'import inicialment destinat a les ajudes previstes en la present convocatòria podrà veure's incrementat per una generació, una ampliació o una incorporació de crèdit en qualsevol moment anterior a la resolució de concessió i amb l'objecte d'atendre un nombre més gran de sol·licituds, mitjançant una resolució del president de l'Agència Valenciana del Turisme, sense establir un nou termini de presentació de sol·licituds i no requerint-se una nova convocatòria, tal com estableix l'article 3.4 de l'Ordre 34/2014, de 4 de novembre, de la Conselleria d'Economia, Indústria, Turisme i Ocupació, per la qual es fixen les bases reguladores per a la convocatòria i concessió d'ajudes per l'Agència Valenciana del Turisme.  
  
Article 4. Beneficiaris i requisits bàsics dels projectes subvencionables  
  
1. Podran acollir-se als programes d'ajudes que es recullen en l'annex 1 d'aquesta resolució, les federacions, fundacions, associacions i empreses.  
2. Les condicions per a ser beneficiari hauran de mantindre's fins al moment del pagament de la subvenció.  
3. No podran accedir a la condició de beneficiari de les ajudes regulades en aquesta resolució, aquells en què concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 276, 18.11.2003).  
4. No es contemplaran ajudes per a projectes el cost subvencionable dels quals siga inferior al que es determine en l'annex I per a cada programa.  
5. Les activitats que se subvencionen en el marc de la present convocatòria no podran haver-se iniciat amb anterioritat al dia 1 de gener de 2016, havent d'estar finalitzades en les dates que s'especifiquen per a cada programa d'ajudes.  
6. L'import màxim d'ajuda per beneficiari dels programes d'aquesta resolució serà de 60.000 euros.  
7. En cap cas l'import de la subvenció unit al d'altres possibles subvencions, així com a la resta d'ingressos addicionals generats per l'activitat, no podrà superar el cost de l'activitat subvencionada, d'acord amb el que estableix l'apartat 30.4 de la Llei General de Subvencions.  
Article 5. Sol·licituds d'ajuda, lloc i termini de presentació  
1. Les persones interessades hauran de presentar una instància de sol·licitud degudament omplida, per mitjà del model que figura en l'annex II d'aquesta resolució, disponible igualment en l'adreça d'internet: http://www.gva.es/downloads/publicados/IN/25887\_BI.pdf  
2. El termini de presentació de sol·licituds serà de vint dies naturals a partir de l'endemà de la publicació de l'extracte de la resolució de convocatòria en el Diari Oficial de la Comunitat Valenciana.  
3. Les sol·licituds podran presentar-se en el registre de l'Agència Valenciana del Turisme o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada en l'oficina esmentada, abans de ser certificada.  
4. Les sol·licituds podran presentar-se així mateix per via telemàtica, a través de l'adreça d'internet:   
http://www.gva.es/va/inicio/procedimientos'id\_proc=17873.  
5. La persona interessada podrà autoritzar de forma expressa l'Agència Valenciana del Turisme, per a poder obtindre directament informació relativa a:  
a) Les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
b) El compliment de les obligacions fiscals i amb la Seguretat Social.  
No obstant això, en ambdós casos, el sol·licitant podrà denegar de forma expressa el consentiment, havent d'aportar-hi, bé fotocòpia del document nacional d'identitat, bé les corresponents certificacions.  
  
  
Article 6. Documentació que ha d'acompanyar a la instància de sol·licitud  
1. Amb caràcter general, totes les sol·licituds d'ajuda hauran d'anar acompanyades de la documentació següent:  
a) Quan es tracte d'una persona jurídica, s'haurà d'aportar documentació acreditativa de la seua identificació o constitució, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent.  
  
En el cas de les persones jurídiques haurà d'aportar, alhora, documentació acreditativa del poder de representació de la persona que firma la sol·licitud, sempre que aquesta circumstància no vinga recollida en la documentació esmentada en el paràgraf anterior.  
b) Quan es tracte d'una persona jurídica, s'haurà d'aportar, a més, fotocòpia del CIF de l'entitat sol·licitant.  
c) Alta, o últim rebut de l'Impost d'Activitats Econòmiques (IAE), completat amb una declaració responsable de no haver-se donat de baixa en la matrícula de l'esmentat impost.  
Quan el sol·licitant estiga exempt de l'esmentat impost, acreditarà aquesta circumstància per mitjà de declaració responsable.  
d) Model de domiciliació bancària (Fitxa de manteniment de tercers), segons imprès normalitzat disponible en http://www.gva.es/downloads/publicados/IN/07392\_VA.pdf, així com certificat de l'entitat bancària acreditatiu de la titularitat del compte.  
e) Declaració responsable de no estar incurs en les prohibicions per a obtindre la condició de beneficiari establides en l'article 13, apartat 2 i següents, de la Llei 38/2003, de 17 de novembre, General de Subvencions.  
f) Declaració responsable sobre el compromís de complir les obligacions dels beneficiaris de subvencions establides en l'article 14 de la Llei 38/2003, de 17 de novembre, General de Subvencions.  
g) Declaració responsable sobre:  
- Totes les ajudes de minimis rebudes en l'exercici fiscal en curs i en els dos exercicis anteriors subjectes al Reglament 1.407/2013, de la Comissió, de 18 de desembre de 2013, o a altres reglaments de minimis.  
  
- Sol·licitud i/o obtenció d'altres ajudes procedents d'altres administracions o ens públics o privats per als mateixos costos subvencionables, així com d'altres ajudes públiques concedides en virtut d'un reglament d'exempció o d'una decisió adoptada per la Comissió Europea.  
  
h) Declaració acreditativa del compliment de la normativa sobre integració laboral de persones amb discapacitat (o si és el cas, l'exempció de l'obligació esmentada), d'acord amb el que preveu la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat.  
i) Declaració responsable sobre el compromís que seran a càrrec del sol·licitant la tramitació, obtenció de permisos i llicències, despeses, impostos de qualsevol classe, així com, si és el cas, la realització de quants tràmits de caràcter tècnic i de gestió de projecte resulten necessaris per a l'execució, d'acord amb la normativa aplicable.  
j) Declaració responsable sobre el compromís de notificar a l'Agència Valenciana del Turisme qualsevol modificació que es produïsca en l'activitat a desenvolupar durant la tramitació de l'expedient de subvenció.  
k) Cada projecte haurà d'anar acompanyat de pressupostos amb desglossament detallat per partides i preus unitaris corresponents a la inversió i/o actuació per a la qual se sol·licita la subvenció, havent de tindre en compte que, de conformitat amb l'article 31.3 de la Llei 38/2003, de 17 de novembre, General de Subvencions, quan l'import de la despesa subvencionable siga igual o superior a la quantia de 50.000 euros de cost per execució d'obra, o de 18.000 euros en el supòsit de subministrament de béns d'equip o prestació de serveis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a l'adquisició del compromís per a la prestació del servei o l'entrega del bé, llevat que per les especials característiques de les despeses subvencionables no hi haja en el mercat prou nombre d'entitats que el subministren o presten, havent d'aportar-se en aquest cas informe justificatiu de la busca infructuosa de proveïdors i motivant el caràcter especial del bé o servei.  
L'elecció entre les ofertes presentades, que hauran d'aportar-se en la sol·licitud de la subvenció, es realitzarà d'acord amb criteris d'eficiència i economia, havent de justificar-se expressament en una memòria l'elecció, quan no recaiga en la proposta econòmica més avantatjosa.  
  
2. Documentació relativa als criteris de valoració:  
a) Còpia dels certificats de qualitat i gestió mediambiental obtinguts pel sol·licitant i que estiguen vigents, d'entre les modalitats reconegudes per Qualitur.  
b) Certificat del sol·licitant que indique les mesures adoptades per a la creació d'ocupació en els dos últims anys, així com la documentació que acredite els resultats obtinguts, en cas d'haver-se aplicat.  
  
3. Amb independència de la documentació mencionada en els apartats anteriors i en funció del tipus de projecte a desenvolupar, s'haurà d'aportar la documentació específica que per a cada programa figura en l'annex I d'aquesta resolució.  
4. En cap cas es considerarà despesa subvencionable l'IVA, llevat que el sol·licitant aporte, amb la sol·licitud, el corresponent acord de reconeixement de l'exempció dictat per l'Agència Estatal d'Administració Tributària, amb una declaració responsable de vigència de les circumstàncies que van permetre l'exempció.  
5. En compliment del Decret 165/2010, de 8 d'octubre, del Consell, pel qual s'estableixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic, les declaracions responsables assenyalades en l'apartat 1, lletres e), f), g), h), i) i j), i en l'apartat 4, així com la vigència de documents ja aportats, s'ompliran en l'imprès de sol·licitud i, si és el cas, utilitzant l'imprès normalitzat denominat «Declaracions responsables del sol·licitant», disponible en:  
  
http://www.gva.es/downloads/publicats/IN/25485\_BI.pdf.  
6. De conformitat amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, examinada la documentació aportada, si aquesta no reuneix els requisits exigits, es requerirà l'interessat perquè en un termini de 10 dies esmene la falta o acompanye la documentació necessària, amb indicació que, si així no ho fera, se'l tindrà per desistit de les seues sol·licitud, prèvia resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 7. Criteris de valoració de sol·licituds  
Les ajudes es concediran en règim de concurrència competitiva, de conformitat amb els criteris de valoració que es detallen a continuació (fins a 6 punts) i en cada un dels programes de l'annex I d'aquesta resolució (fins a 4 punts), i mentre existisca disponibilitat pressupostària adequada i suficient. La puntuació màxima a aconseguir per projecte és de 10 punts.  
1. Criteris comuns de valoració de les sol·licituds atenent a la condició del sol·licitant i al projecte presentat. Es podrà obtindre una puntuació màxima de 6 punts, sent els criteris generals d'aplicació a totes les sol·licituds presentades els següents:  
a) Mercats internacionals en els quals es realitzen activitats promocionals: fins a 2 punts.  
- 2 punts si es realitzen en tres o més dels mercats següents: Regne Unit, França, Alemanya, Itàlia, Països Baixos, Bèlgica i països nòrdics.  
  
- 1 punt si es realitzen almenys en dos dels mercats següents: Regne Unit, França, Alemanya, Itàlia, Països Baixos, Bèlgica i països nòrdics.  
  
b) Nombre d'impactes generats: fins a 2 punts.  
- 2 punts si el nombre d'impactes és superior a 41.487.745  
€ 1 punt si el nombre d'impactes està entre 11.035.324 i 79.139.031  
  
El valor «Nombre d'impactes» comprèn tant els generats en àmbit nacional com internacional, abans (entenent per tal des de l'1 de gener de 2016) i durant la realització de l'activitat subvencionada, com aquells que siguen generats tant per les accions promocionals i publicitàries com per la cobertura informativa i retransmissió en mitjans.  
  
c) Disposició de certificats de qualitat i gestió mediambiental: fins a 1 punt quan, en data presentació de la seua sol·licitud, el sol·licitant acredite estar en possessió d'un certificat de qualitat o de gestió mediambiental d'entre les modalitats reconegudes per Qualitur, a raó de 0,50 punts per cada certificat vigent aportat.  
d) Creació d'ocupació: 1 punt en el cas que el sol·licitant acredite l'aplicació de mesures encaminades a la creació d'ocupació en els dos últims anys.  
2. Criteris específics de valoració de les sol·licituds para cada un dels programes. Es podrà obtindre en aquest apartat fins a un màxim de 4 punts atenent al nombre d'assistents capaç de captar a través de l'activitat subvencionada en cada programa dels que figuren en l'annex I d'aquesta resolució.  
  
Taula resum dels criteris de valoració de les sol·licituds   
Total  
1. Criteris comuns: Atenen a la condició del sol·licitant i al projecte presentat 6 punts  
a) Mercats internacionals en què es realitzen activitats promocionals  
b) Nombre d'impactes generats  
c) Certificats de qualitat i gestió mediambiental  
d) Creació d'ocupació   
2 punts  
2 punts  
1 punt  
1 punt  
   
2. Criteris específics: Atenen al nombre d'assistents capaços de captar a través de l'activitat subvencionada en cada programa dels que figuren en l'annex I d'aquesta resolució 4 punts  
   
Total puntuació 10 punts  
  
  
  
Article 8. Tramitació de sol·licituds  
1. L'òrgan instructor de les ajudes acollides a la present resolució serà el Servei de Planificació i Estratègia Turística de l'Àrea de Coneixement i Intel·ligència Turística, podent demanar en qualsevol moment del procediment informe tècnic de l'Àrea de Màrqueting i Comunicació Turística relatiu a la puntuació assignada a les sol·licituds presentades en relació als distints criteris de valoració d'aquestes adés exposats.  
  
2. Una vegada avaluades i informades les sol·licituds per l'òrgan instructor d'acord amb els criteris establits, se'n donarà trasllat a la Comissió d'Avaluació d'Ajudes que, després de l'anàlisi del procediment seguit, determinarà l'import de les subvencions d'acord amb la consignació pressupostària per a cada programa.  
Serà requisit imprescindible per a optar a les presents ajudes haver obtingut una puntuació mínima de 4 punts, dels quals almenys 2 hauran de correspondre als criteris específics establits en cada programa. Les sol·licituds que ho incomplisquen s'informaran denegades.  
  
Les sol·licituds que complisquen amb el requisit esmentat s'ordenaran de major a menor puntuació. Establit l'ordre citat, s'aplicarà el percentatge d'ajuda que corresponga segons cada programa.  
3. En el cas que efectuades les operacions descrites, el crèdit pressupostari fóra insuficient per a atendre totes les sol·licituds que figuren en l'ordre de prelació i es produïra la circumstància que l'últim sol·licitant que obtinguera subvenció haguera obtingut la mateixa puntuació que els immediatament següents en l'ordre citat, tindran preferència en l'adjudicació aquells sol·licitants que hagen obtingut major puntuació en la valoració dels criteris específics. Si persisteix un empat, es decidirà a favor de l'entitat que acredite ocupar un percentatge de treballadors discapacitats superior respecte a la plantilla de l'empresa, d'acord amb el que preveu la Llei 11/2003, de 10 d'abril (DOCV 4479, 11.04.2003), sobre l'Estatut de les Persones amb Discapacitat de la Comunitat Valenciana.  
Si realitzat el procés anterior persistira un empat entre diversos sol·licitants, es procedirà a prorratejar el saldo disponible entre els sol·licitants empatats.  
4. La Comissió d'Avaluació d'Ajudes, a través de la persona titular de la direcció de l'Agència Valenciana del Turisme, elevarà proposta de concessió o denegació d'ajudes al president de l'Agència Valenciana del Turisme, el qual hi resoldrà.  
  
5. La Comissió d'Avaluació d'Ajudes tindrà la composició següent:  
  
Presidència: exercirà la presidència la persona que ostente la direcció de l'Àrea de Coneixement i Intel·ligència Turística.  
Vocals: Exerciran de vocals les persones que ostenten:  
- La direcció del Servei de Planificació i Estratègia Turística.  
- La direcció de la Unitat de Competitivitat, que exercirà així mateix la secretaria de la Comissió.  
- La direcció de l'Àrea de Màrqueting i Comunicació Turística.  
- La direcció del Servei de Programació i Gestió Econòmica.  
- La direcció del Servei Jurídic i de Contractació.  
En cas de vacant, absència o malaltia dels membres de la Comissió, aquests podran ser substituïts per altres, designats pels titulars d'entre el personal tècnic dels seus respectius departaments.  
Quan per raó de les actuacions a avaluar es considere oportú, es podrà convocar tècnics especialistes i assessors en la matèria corresponent, els que tindran veu, que no vot, en l'esmentada comissió.  
  
  
Article 9. Resolució de concessió o denegació d'ajudes  
1. Quan la proposta de resolució fora desfavorable o d'inadmissió, serà notificada al sol·licitant, donant-li tràmit d'audiència per un termini de 10 dies. Transcorregut el termini esmentat, la persona titular de la direcció de l'Agència Valenciana del Turisme elevarà la proposta de resolució corresponent al president de l'Agència Valenciana del Turisme, el qual resoldrà definitivament.  
2. Les resolucions dictades pel president de l'Agència Valenciana del Turisme posaran fi a la via administrativa i el seu contingut es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Quan l'elevat nombre de beneficiaris així ho aconselle, la notificació, tant de les propostes de resolució com de les resolucions, podrà ser substituïda per la publicació en el Diari Oficial de la Comunitat Valenciana, de conformitat amb el que estableix l'article 59, apartat 6, lletra b, en relació amb l'article 60, apartat 2, de l'esmentada Llei 30/1992.  
4. El termini màxim per a emetre i notificar la resolució serà de sis mesos des de la finalització del termini de presentació de sol·licituds. Si la documentació exigida en cada programa no estiguera completa, el termini es computarà a partir del dia de la presentació d'aquella.  
Transcorregut el termini esmentat sense que s'haja resolt i notificat, s'entendrà desestimada la sol·licitud d'ajuda en els termes que preveu l'article 44 de l'esmentada Llei 30/1992.  
  
Article 10. Obligacions dels beneficiaris  
1. Complir amb quantes obligacions s'estableixen en l'article 8 de l'Ordre 34/2014, de 4 de novembre, de la Conselleria d'Economia, Indústria, Turisme i Ocupació, i en qualsevol altra disposició en vigor, aplicable a aquestes ajudes.  
2. Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com s'arreplega en l'article 11 del Tractat de Funcionament de la Unió Europea. En especial, el projecte objecte d'ajuda haurà de sotmetre's al procediment d'Avaluació d'Impacte Ambiental (EIA) en els supòsits arreplegats en la Llei 21/2013, de 9 de desembre, d'avaluació ambiental (BOE 296, 11.12.2013), i en el Decret 162/1990, de 15 d'octubre, pel qual s'aprova el Reglament per a l'Execució de la Llei 2/1989, de 3 de març, d'Impacte ambiental de la Comunitat Valenciana (DOCV 1412, 30.10.1990). Així mateix, haurà de complir si és el cas, amb les obligacions establides en la Llei 6/2014, de 25 de juliol, de la Generalitat, de Prevenció, Qualitat i Control Ambiental d'activitats a la Comunitat Valenciana (DOCV 7329, 31.07.23544).  
  
3. Conservar els documents originals justificatius relacionats amb les activitats subvencionades o còpies certificades conformes amb els originals mentre puguen ser objecte de les actuacions de comprovació i control, en algun dels suports següents:  
- Fotocòpies de documents originals.  
- Microfitxes de documents originals.  
- Versions electròniques de documents originals.  
- Documents que només existisquen en versió electrònica.  
4. L'incompliment de qualsevol d'aquestes obligacions podrà donar lloc a la revocació i, si és el cas, al reintegrament de les ajudes percebudes i a l'exigència de l'interès de demora des del moment del pagament de la subvenció.  
  
Article 11. Publicitat de les ajudes  
L'Agència valenciana del Turisme publicarà en el Diari Oficial de la Comunitat Valenciana, la relació de les ajudes atorgades en l'exercici natural, amb expressió de la convocatòria, del programa i crèdit pressupostari a què s'imputen, beneficiari, quantitat concedida, i finalitat o finalitats de la subvenció.  
Alhora, es donarà publicitat de la convocatòria i de les subvencions concedides a través del subministrament de la informació pertinent a la Base de Dades Nacionals de Subvencions.  
En totes les activitats que resulten beneficiàries de les ajudes convocades per mitjà de la present resolució, haurà de figurar el distintiu en què es fa constar que el projecte ha comptat amb la col·laboració de l'Agència Valenciana del Turisme, disponible en l'adreça d'internet:  
http://www.turisme.gva.es/opencms/opencms/turisme/va/contents/subvencion/distintivos.html, tal com s'especifique en cada programa.  
  
Article 12. Justificació de despeses  
1. La justificació de l'activitat objecte d'ajuda haurà de realitzar-se d'acord amb el projecte subvencionat i en els termes fixats en la resolució de concessió de l'ajuda, que en cap cas no serà posterior al 30 de novembre de 2016, per mitjà de la presentació, abans de la data de justificació assenyalada en la resolució esmentada de:  
a) Compte justificatiu, que haurà d'anar acompanyat d'una memòria o informe final d'actuació, en compliment de les condicions imposades en les bases establides en l'article 11.2 de l'Ordre 34/2014, de 4 de novembre, de la Conselleria d'Economia, Indústria, Turisme i Ocupació, en la present convocatòria i en la resolució de concessió, amb indicació de les activitats realitzades i dels resultats obtinguts.  
  
A l'efecte, s'haurà de descarregar i omplir l'imprès normalitzat de compte justificatiu i de memòria final d'activitats i resultats, disponibles en les següents adreces d'internet: http://www.gva.es/downloads/publicados/IN/25982\_BI.pdf i http://www.gva.es/downloads/publicats/IN/25196\_BI.pdf.  
b) Documentació gràfica detallada de l'activitat realitzada amb identificació dels distints elements que la componguen, així com de la inserció del distintiu a què fa referència l'article anterior.  
  
c) La documentació original probatòria de la despesa i acreditació dels pagaments efectuats:  
c.1. Factures originals que, una vegada presentades, seran estampillades i tornades al beneficiari per l'òrgan instructor corresponent sense que puguen substituir-se els estampillats per etiquetes adhesives.  
c.2. Com a justificants de pagament s'admetran: resguards de transferència (si englobara diverses factures, se n'haurà d'aportar relació detallada), xecs i pagarés, en els termes següents:  
- Si la forma de pagament és una transferència bancària, aquesta es justificarà per mitjà de:  
- Les còpies dels resguards de les transferències realitzades amb una autentificació explicita de l'entitat bancària, on s'han realitzat aquestes.  
- Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquella.  
- Si la forma de pagament és el xec, el document justificatiu consistirà en:  
- Un he rebut, firmat i segellat pel proveïdor, en el qual ha d'especificar-se la factura o documentació justificativa de la despesa a què correspon el pagament i la seua data, el número i la data del xec i sota de la firma ha d'aparèixer el nom i NIF de la persona que signa.  
- Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquella.  
- Si la forma de pagament consisteix en un pagaré, el document justificatiu consistirà en:  
- Un he rebut, firmat i segellat pel proveïdor, en el qual ha d'especificar-se: la factura o document justificatiu de la despesa a què correspon el pagament i la seua data, el número i la data del venciment del pagaré i sota de la firma ha d'aparèixer el nom i NIF de la persona que signa.  
  
- Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquella.  
La data del venciment del xec o pagaré ha de ser anterior a la data de compliment de les condicions establides en la resolució de concessió o de la justificació i ha d'haver-se pagat efectivament.  
2. Les factures presentades per a la justificació de les activitats hauran de complir el que disposa pel Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, d'1.12.2012), i la resta de normativa vigent.  
3. No s'acceptaran com a justificants de realització de la activitat les factures derivades de la contractació amb empreses o entitats vinculades al beneficiari de l'ajuda en els termes que preveu l'article 29 de la Llei 38/2003, de 17 de novembre, General de Subvencions. S'entendrà que hi ha vinculació quan s'hi done algun dels supòsits de l'article 68.2 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
4. Quan del tràmit de justificació resulte que no s'ha executat l'activitat objecte d'ajuda en la seua totalitat i d'acord amb el projecte presentat i en els termes fixats en la resolució de concessió, l'òrgan instructor emetrà un informe motivat, del qual donarà audiència a l'interessat, després de la qual cosa elevarà proposta de minoració de l'ajuda al seu dia concedida.  
  
Article 13. Pagament de les ajudes  
1. L'Agència Valenciana del Turisme pagarà l'ajuda una vegada el beneficiari haja executat l'activitat en la seua totalitat, d'acord amb la sol·licitud presentada, sempre que haja complit totes les obligacions exigibles.  
  
2. En el cas que l'import de cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda a alliberar disminuirà proporcionalment, donant lloc a la pèrdua parcial del dret al cobrament de la subvenció.  
  
3. En el cas que el cost subvencionable justificat de manera conforme siga inferior a l'import mínim establit en cada programa d'aquesta resolució, perquè l'activitat siga subvencionable, es produirà la perduda total del dret al cobrament de la subvenció concedida.  
4. L'alteració d'algunes de les característiques del projecte o activitat aprovats, l'incompliment de condicions i terminis establits en la resolució, la nul·la execució o execució parcial de la inversió, la falta o incompleta justificació de despeses efectivament realitzades i la concessió després de la presentació de la sol·licitud d'altres ajudes públiques o privades, així com d'ingressos addicionals generats per l'activitat subvencionada i que en el seu conjunt excedisquen l'import del cost subvencionable de l'activitat, podran donar lloc a la pèrdua del dret al cobrament total o parcial de la subvenció concedida.  
  
  
Article 14. Control i Inspecció  
1. L'Agència Valenciana del Turisme, per si mateixa o a través de qualssevol persones o entitats que designe, podrà en tot moment efectuar quantes actuacions de comprovació i verificació de la inversió o realització de l'activitat objecte d'ajuda estime necessàries.  
2. El beneficiari i els tercers relacionats amb l'objecte de la subvenció o la seua justificació estaran obligats, alhora, de sotmetre's a les actuacions de control financer dels òrgans de fiscalització de la Generalitat Valenciana en relació amb les subvencions o ajudes concedides.  
  
Article 15. Facultat per a dictar instruccions  
Es faculta la persona titular de la direcció de l'Agència Valenciana del Turisme per a dictar les disposicions i adoptar les mesures que considere oportunes per al desplegament i aplicació del que disposa la present resolució.  
  
Contra la present resolució, que posa fi a la via administrativa, podrà interposar-se un recurs contenciós administratiu davant els Jutjats del Contenciós Administratiu de València, dins del termini de dos mesos comptats des de l'endemà de la publicació i, potestativament, podrà interposar-se un recurs de reposició davant el president de l'Agència Valenciana del Turisme, en el termini d'un mes, a comptar de l'endemà de la publicació, tot això de conformitat amb el que estableixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 7 de març de 2016. El president de l'Agència Valenciana del Turisme. Francesc Colomer Sánchez  
  
  
ANNEX I  
  
PROGRAMA 1: SUPORT A LA REALITZACIÓ D'ACTIVITATS ESPORTIVES D'IMPACTE TURÍSTIC INTERNACIONAL  
  
Objecte: Incentivar l'exercici d'activitats esportives a la Comunitat Valenciana d'impacte internacional i que afavorisquen la generació de fluxos turístics cap a la nostra destinació, contribuint així mateix a la creació de producte turístic singular i al posicionament de la nostra destinació en els mercats internacionals.  
  
Beneficiaris: Federacions, Fundacions, Associacions i Empreses.  
  
  
Activitats subvencionables:  
Campionats, proves, concentracions i esdeveniments relacionats amb disciplines esportives olímpiques del calendari internacional que se celebren a la Comunitat Valenciana.  
Les ajudes aniran destinades a finançar l'organització així com la promoció i difusió en mercats internacionals de l'activitat subvencionada, vinculant-la necessàriament amb la promoció i difusió de l'oferta turística del destinació Comunitat Valenciana. Les activitats subvencionables són:  
a) Campanyes de publicitat en Mitjans de comunicació on i fora de línia.  
b) Altres suports de difusió.  
c) Despeses directes d'organització de l'actuació subvencionable.  
Les activitats subvencionables seran les que es realitzen entre l'1 de gener i la data final fixada en la resolució de concessió de l'ajuda (que en cap cas no serà posterior al 30.11.2016).  
  
Publicitat de les ajudes:  
En tots els suports de comunicació haurà de figurar el distintiu en què es fa constar que l'activitat ha comptat amb la col·laboració de l'Agència Valenciana del Turisme, el qual es troba disponible en l'adreça d'internet:  
http://www.turisme.gva.es/opencms/opencms/turisme/va/contents/subvenció/distintius.html.  
  
Costos subvencionables i intensitat de les ajudes:  
1. Formaran part del cost subvencionable les despeses que corresponguen de manera indubtable al desplegament i execució de les activitats proposades, a partir de la data assenyalada en l'article 4 d'aquesta resolució. El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda.  
L'IVA de l'activitat podrà formar part del cost subvencionable, sempre que siga suportat efectivament pel beneficiari i no siga compensable o recuperable.  
2. Formaran part del cost subvencionable:  
a) Campanyes de publicitat:  
- Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i gravació de falques radiofòniques), producció de peces publicitàries per a internet (bàners i altres formats).  
  
- Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: fullets díptics, tríptics, cartells, tanques, pancartes i altres grans formats, que formen part de les campanyes de publicitat o com a suports singulars de difusió de l'activitat subvencionada, així com material gràfic i audiovisual i els suports promocionals per a la realització de roadshows, com poden ser vehicles mòbils.  
  
c) Despeses derivades de l'organització de l'activitat subvencionada relatius al muntatge d'instal·lacions i lloguer d'equips. Les despeses admeses no podran representar més d'un 20 % del cost subvencionable.  
  
3. No resultaran subvencionables:  
a) la publicació d'informació sobre l'activitat subvencionada en format de reportatge gràfic.  
b) la producció i emissió de programes de seguiment, entrevistes, en ràdio i televisió.  
c) les despeses de transport, dietes o desplaçaments motivats per la realització de l'activitat.  
d) les despeses derivades de viatges de familiarització, càtering o atencions a invitats.  
e) la contractació de serveis d'animació o personal de suport.  
4. La quantia de la subvenció, sense perjuí del que estableix l'article 8.3 de la present resolució per al cas que es produïsquen empats en l'orde de prelació que s'establisca, serà la quantitat que resulte d'aplicar sobre el cost subvencionable un percentatge de fins a un 70 % d'aquest.  
  
5. L'import de la subvenció no superarà els 60.000 euros per projecte subvencionat  
6. No es contemplaran ajudes per a projectes el cost subvencionable del qual siga inferior a 20.000 euros.  
  
Documentació específica a aportar amb la sol·licitud de l'ajuda:  
A més d'allò que s'ha exigit amb caràcter general en l'article 6 de la present resolució, s'haurà de presentar:  
1. Memòria descriptiva de l'activitat a realitzar que haurà d'incloure els punts següents:  
a) Descripció detallada de l'activitat per a la que se sol·licita l'ajuda, incloent-hi un dossier gràfic de l'actuació a realitzar i objectius a aconseguir.  
b) Dades que motiven que l'activitat a realitzar té un impacte turístic internacional.  
c) Estudi independent amb l'estimació dels impactes generats per l'activitat subvencionada, tant abans com durant la seua realització, amb dades totals i desglossades.  
d) Documentació acreditativa de la previsió d'assistenta que capta l'activitat subvencionada i de la captació de demanda internacional cap a l'activitat subvencionada.  
e) Calendari estimat d'execució de l'activitat a realitzar.  
2. Pressupost d'execució: el pressupost de l'activitat haurà d'anar desglossat per partides de despesa i s'hi especificaran per separat, com a mínim, els costos corresponents a les diferents activitats que es detallen en l'apartat «Costos subvencionables i intensitat de les ajudes» del present programa.  
A més de la informació i documentació assenyalada l'Agència Valenciana del Turisme, podrà requerir-ne qualsevol altra que s'estime necessària per a l'adequada valoració de la sol·licitud presentada.  
  
Criteris específics de valoració de sol·licituds:  
  
Intensitat de flux d'assistents que capta l'activitat subvencionada: fins a 3 punts.  
- Si l'activitat subvencionada capta menys de 10.000 assistents: 0 punts.  
- Si l'activitat subvencionada capta entre 10.001 i 20.000 assistents: 1 punt.  
- Si l'activitat subvencionada capta entre 20.001 i 30.000 assistents: 2 punts.  
- Si l'activitat subvencionada capta més de 30.000 assistents: 3 punts.  
  
Captació de demanda internacional envers l'activitat subvencionada: fins a un 1 punt.  
- Si aquesta suposa menys del 10 % del nombre total d'assistents: 0 punts.  
- Si aquesta suposa del 10 % al 20 % del nombre total d'assistents: 0,5 punts.  
- Si aquesta suposa més del 20 % del nombre total d'assistents: 1 punt.  
  
  
PROGRAMA 2: SUPORT A LA REALITZACIÓ D'ACTIVITATS CULTURALS D'IMPACTE TURÍSTIC INTERNACIONAL  
  
Objecte: Incentivar l'exercici d'activitats culturals a la Comunitat Valenciana d'impacte internacional i que afavorisquen la generació de fluxos turístics cap a la nostra destinació, contribuint així mateix a la creació de producte turístic singular i al posicionament de la nostra destinació en els mercats internacionals.  
  
Beneficiaris: Federacions, Fundacions, Associacions i Empreses.  
  
  
Activitats subvencionables:  
Festivals de música de caràcter internacional que se celebren a la Comunitat Valenciana.  
  
Les ajudes aniran destinades a finançar l'organització així com la promoció i difusió en mercats internacionals de l'actuació subvencionada, vinculant-la necessàriament amb la promoció i difusió de l'oferta turística del destinació Comunitat Valenciana. Les activitats subvencionables són:  
a) Campanyes de publicitat en mitjans de comunicació en línia o fora de línia.  
b) Altres suports de difusió.  
c) Despeses directes d'organització de l'actuació subvencionable.  
Les activitats subvencionables seran les que es realitzen entre l'1 de gener i la data final fixada en la resolució de concessió de l'ajuda (que en cap cas no serà posterior al 30.11.2016).  
  
Publicitat de les ajudes:  
En tots els suports de comunicació haurà de figurar el distintiu en què es fa constar que l'activitat ha comptat amb la col·laboració de l'Agència Valenciana del Turisme, el qual es troba disponible en l'adreça d'internet:  
http://www.turisme.gva.es/opencms/opencms/turisme/va/contents/subvenció/distintius.html.  
  
Costos subvencionables i intensitat de les ajudes:  
1. Formaran part del cost subvencionable les despeses que corresponguen de manera indubtable al desplegament i execució de les activitats proposades, a partir de la data assenyalada en l'article 4 d'aquesta resolució. El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda.  
L'IVA de l'actuació podrà formar part del cost subvencionable, sempre que siga suportat efectivament pel beneficiari i no siga compensable o recuperable.  
2. Formaran part del cost subvencionable:  
a) Campanyes de publicitat:  
- Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i gravació de falques radiofòniques), producció de peces publicitàries per a internet (bàners i altres formats).  
  
- Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: fullets, díptics, tríptics, cartells, tanques, pancartes i altres grans formats, que formen part de les campanyes de publicitat o com a suports singulars de difusió de l'activitat subvencionada, així com material gràfic i audiovisual i els suports promocionals per a la realització de roadshows, com poden ser vehicles mòbils.  
  
c) Despeses derivades de l'organització de l'activitat subvencionada relatius al muntatge d'instal·lacions i lloguer d'equips. Les despeses admeses no podran representar més d'un 20 % del cost subvencionable.  
  
3. No resultaran subvencionables:  
a) la publicació d'informació sobre l'activitat subvencionada en format de reportatge gràfic.  
b) la producció i emissió de programes de seguiment, entrevistes, en ràdio i televisió.  
c) les despeses de transport, dietes o desplaçaments motivats per la realització de l'activitat.  
d) les despeses derivades de viatges de familiarització, càtering o atencions a invitats.  
e) la contractació de serveis d'animació o personal de suport.  
4. La quantia de la subvenció, sense perjuí del que estableix l'article 8.3 de la present resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar sobre el cost subvencionable un percentatge de fins a un 70 % d'aquest.  
  
5. L'import de la subvenció no superarà els 60.000 euros per projecte subvencionat.  
6. No es contemplaran ajudes per a projectes el cost subvencionable dels quals siga inferior a 20.000 euros.  
  
Documentació específica a aportar amb la sol·licitud de l'ajuda:  
A més d'allò que s'ha exigit amb caràcter general en l'article 6 de la present resolució, s'haurà de presentar:  
1. Memòria descriptiva de l'activitat a realitzar que haurà d'incloure els punts següents:  
a) Descripció detallada de l'activitat per a la que se sol·licita l'ajuda, incloent-hi un dossier gràfic de l'actuació a realitzar i objectius a aconseguir.  
b) Dades que motiven que l'activitat a realitzar té un impacte turístic internacional.  
c) Estudi independent amb l'estimació dels impactes generats per l'activitat subvencionada, tant abans com durant la seua realització, amb dades totals i desglossades.  
d) Documentació acreditativa de la previsió d'assistenta que capta l'activitat subvencionada i de la captació de demanda internacional cap a l'activitat subvencionada.  
e) Calendari estimat d'execució de l'activitat a realitzar.  
2. Pressupost d'execució: el pressupost de l'activitat haurà d'anar desglossat per partides de despesa, i s'hi especificaran per separat, com a mínim, els costos corresponents a les diferents activitats que es detallen en l'apartat «Costos subvencionables i intensitat de les ajudes» del present programa.  
A més de la informació i documentació assenyalada l'Agència Valenciana del Turisme podrà requerir qualsevol altra que s'estime necessària per a l'adequada valoració de la sol·licitud presentada.  
  
Criteris específics de valoració de sol·licituds:  
  
Intensitat de flux d'assistents que capta l'activitat subvencionada: fins a 3 punts.  
- Si l'activitat subvencionada capta menys de 20.000 assistents: 0 punts.  
- Si l'activitat subvencionada capta entre 20.001 i 40.000 assistents: 1 punt.  
- Si l'activitat subvencionada capta entre 40.001 i 60.000 assistents: 2 punts.  
- Si l'activitat subvencionada capta més de 60.000 assistents: 3 punts.  
  
Captació de demanda internacional envers l'activitat subvencionada: fins a un 1 punt.  
- Si aquesta suposa menys del 10 % de nombre total d'assistents: 0 punts.  
- Si aquesta suposa del 10 % al 20 % de nombre total d'assistents: 0,5 punts.  
- Si aquesta suposa més del 20 % de nombre total d'assistents: 1 punt.